(Ortografía tradicional) Ri tataꞌib fariseos xquetamaj chi ri Jesús e qꞌuia na ru tijoxelab ri Areꞌ,
xukujeꞌ e qꞌuia na ri xban qui kasnaꞌ rumal ri Areꞌ chuwäch ri xban qui kasnaꞌ rumal ri tat Juan.
Kas tzij cꞌut,
man are tä ri Jesús ri xbanow ri kasnaꞌ,
xane e are ru tijoxelab xebanowic.
Aretak ri Jesús xuta waꞌ,
ri tajin cäbixic,
xel bi pa Judea,
xtzelej chic pa Galilea.
Pa ru tzelejic cꞌut rajwaxic chi cocꞌow pa tak ri juyub re Samaria.
Xopan cꞌu pa jun tinimit re Samaria,
Sicar u biꞌ,
chunakaj ri ulew ri u yoꞌm ri Jacob che rechbal ri José ru cꞌojol.
Chilaꞌ cꞌut cꞌo wi ri cꞌuaꞌ ri cäbix “ru cꞌuaꞌ ri Jacob” che.
Ri Jesús cosinak chic che ri binem,
xtꞌuyi chuchiꞌ ri cꞌuaꞌ.
Xa cꞌu jubikꞌ man curik ri niqꞌuiaj kꞌij.
E benak cꞌu ru tijoxelab pa ri tinimit chulokꞌic ri cäquitijo,
aretak xopan jun ixok aj Samaria chuchiꞌ ri cꞌuaꞌ chucꞌamic u joron.
Ri Jesús xubij che:
Ya la jubikꞌ nu joron,
—xcha che.
Man cäquichꞌabej tä cꞌu quib ri winak aj Israel cucꞌ ri winak aj Samaria,
rumal riꞌ ri ixok xubij che ri Jesús:
¿Jas che ri lal cätaꞌ la joron la chwe in?
Ri lal cꞌut,
lal aj Israel.
Ri in,
in aj Samaria,
—xcha che.
Ri Jesús xchꞌawic,
xubij che:
We ta etam la jas ri cusipaj ri Dios,
xukujeꞌ we ta etam la jachin ri in ri tajin quintaꞌ nu joron che la,
ri lal kas tzij cätaꞌ la joron la riꞌ chwe in,
quinya cꞌu na cꞌaslic joron che la,
—xcha che.
Ri ixok xubij che:
Tat,
man cꞌo tä ne jas cäcoj la che resaxic ri joron,
sibalaj naj cꞌut kajinak ri cꞌuaꞌ.
¿Jawijeꞌ ta cꞌu ne queꞌcꞌama wi la ri cꞌaslic joron ri cäya la chwe?
—cächa che.
Ri Jacob ri ka mam ojer are yoꞌwinak can waꞌ we cꞌuaꞌ riꞌ chke,
ri xresaj wi u joron ri areꞌ,
ri ralcꞌual,
xukujeꞌ ri xresaj wi qui joron ri rawaj.
¿A lal ta cꞌut ri nim na banic la chuwäch ri areꞌ?
—xcha ri ixok che ri Jesús.
Ri Jesús xchꞌawic,
xubij che:
Conojel ri cäquitij que we joron riꞌ cächakiꞌj chi na qui chiꞌ jumul chic.
Jachin cꞌu ri cutij re ri joron ri quinya in,
man cꞌo tä chi na jumul cächakiꞌj chi u chiꞌ.
Je riꞌ,
rumal chi ri joron ri quinya in che cäbulbut na pa ranimaꞌ jeꞌ jas jun u qꞌuiyibal jaꞌ ri cuya cꞌaslemal ri man cꞌo tä u qꞌuisic,
—xcha che.
Ri ixok xubij che:
Tat,
ya la we ri joron riꞌ rech man cächakiꞌj tä chi nu chiꞌ,
rech man rajwaxic tä chi quinpe chi waral chucꞌamic nu joron,
—xcha che.
Ri Jesús xubij che:
Oj baꞌ la,
jesiqꞌuij la lok ri achajil la,
cäpe chi cꞌu na la waral,
—xcha che.
Ri ixok xchꞌawic,
xubij:
Man cꞌo tä wachajil,
—xcha che.
Xubij cꞌu ri Jesús che:
Tzij ri cäbij la chi man cꞌo tä achajil la.
E job cꞌu ne ri achajil la e cꞌolinak.
Are cꞌu ri jun ri cꞌo ucꞌ la cämic,
man are tä kas achajil la.
Kas tzij baꞌ ri bim la,
—xcha ri Jesús che ri ixok.
Aretak xuta ri ixok waꞌ,
xubij che ri Jesús:
Tat,
quinwilo chi lal jun kꞌalajisal re ru Lokꞌ Pixab ri Dios.
Ri ka mam uj ojer,
ri uj aj Samaria,
xquikꞌijilaj ri Dios waral pa we juyub riꞌ.
Are cꞌu ri alak,
ri alak aj Israel,
cäbij alak chi pa ri tinimit Jerusalén rajwaxic cäkꞌijilax wi ri Dios,
—xcha che.
Ri Jesús xchꞌawic,
xubij:
Nan,
cojo baꞌ la ri quinbij chi copan na ri kꞌij aretak ri alak cäkꞌijilaj na alak ri ka Tat,
man rajwaxic tä cꞌu na chi cäpe alak waral pa we juyub riꞌ o chi queꞌ alak pa Jerusalén chukꞌijilaxic ri ka Tat,
—xcha che.
Ri alak,
alak aj Samaria man kas etam alak jachin ri cäkꞌijilaj alak.
Are cꞌu ri uj ketam jachin ri cäkakꞌijilaj,
rumal chi ru tobanic ri Dios cäpetic cumal ri winak aj Israel.
Curik cꞌu na ri kꞌij,
are cämic cꞌut,
aretak ri winak ri kas tzij cäquikꞌijilaj ri ka Tat,
kas cäquikꞌijilaj na ri Areꞌ rucꞌ ru takanic ri Lokꞌalaj Espíritu pa canimaꞌ.
Ri ka Tat cꞌut,
craj chi jeꞌ cäban waꞌ cumal ri winak ri quekꞌijilan che.
Ri Dios are Espíritu,
jachin cꞌu tak ri quekꞌijilan che,
rajwaxic kas tzij cäquikꞌijilaj na rucꞌ ru takanic ri Lokꞌalaj Espíritu pa canimaꞌ.
Ri ixok xubij che:
Ri in wetam chi cäpe na ri Mesías ri xukujeꞌ cäbix Cristo che.
Aretak cäpe ri Areꞌ,
cukꞌalajisaj na ronojel chkawäch,
—xcha che.
Ri Jesús xubij che:
In riꞌ,
ri tajin quintzijon ucꞌ la,
—xcha che.
Kas jeꞌ tajin cubij waꞌ ri Jesús aretak xeopan ru tijoxelab.
Xquicajmaj cꞌut chi tajin cätzijon rucꞌ jun ixok.
Man cꞌo tä cꞌu jun xucochꞌo xutaꞌ che ri Jesús jas ri craj ri ixok o jas ri tajin cubij che.
Ri ixok cꞌut xuya can ru kꞌebal,
xeꞌ pa ri tinimit,
xubij chque ri winak:
Chixsajmpeꞌ,
jiliwila cꞌu jun achi ri u bim chwe ronojel ri nu banom.
¿A mat are waꞌ ri Cristo?
—xcha chque ri winak.
Xebel cꞌu bi ri winak pa ri tinimit,
xebeꞌ jelaꞌ jawijeꞌ cꞌo wi ri Jesús.
Are cꞌu ri tijoxelab tajin cäquibij che ri Jesús:
Ajtij,
wok baꞌ la,
—xecha che.
Ri Jesús cꞌut xubij chque:
Ri in cꞌo ri nu wa ri quintijo ri man iwetam tä ix jasach,
—xcha chque.
Ri tijoxelab xquichaplej u taꞌic chbil tak quib,
xquibij:
¿A xa ta cꞌu lo cꞌo jachin xcꞌamow lok ri cutijo?
—xechaꞌ.
Ri Jesús xubij chque:
Ri nu wa are ru banic ru rayibal ri Jun ri xintakow lok,
ru qꞌuisic cꞌut ru chaplem lok u banic.
Ri ix quibij:
“Craj na quiejeb icꞌ ri cosecha.”
Ri in cꞌut quinbij chiwe:
Chicaꞌyej tak ri ticoꞌn,
e chakiꞌj chi cꞌut,
e utz chic che ri cosecha.
Ri cächacun pa ri cosecha,
cäyiꞌ na ri tojbal re.
Are cꞌu ri cosecha ri cuyaco are re cꞌaslemal waꞌ ri man cꞌo tä u qꞌuisic,
rech ri queticoꞌnijic,
xukujeꞌ ri queyacowic,
junam quequicotic.
Kas tzij cꞌut ri cäbixic:
“Jun winak cäticoꞌnijic,
are cꞌu jun winak chic ri cäyacowic,”
—cächaꞌ.
Ri in xixintak bic rech quiyac u wäch ri ticoꞌn ri man xirik tä cꞌäx chutiquic.
Juleꞌ winak chic ri xechacunic,
are cꞌu ri ix xak xuwi quixquicot chuyaquic u wäch ri qui ticoꞌn,
—xcha chque ru tijoxelab.
E qꞌuia cꞌu chque ri winak pa ri alaj tinimit riꞌ re Samaria ri xecojon che ri Jesús rumal ri xuban ri ixok,
xujiquiba cꞌu u bixic chque:
“U bim chwe ronojel ri nu banom,”
—xcha riꞌ.
Je riꞌ chi aretak xeopan ri winak aj Samaria rucꞌ ri Jesús,
xquibochiꞌj chi cäcanaj na can cucꞌ.
Xcanaj cꞌu na can quieb kꞌij cucꞌ.
E qꞌuia cꞌu na ri xecojonic aretak xquita ri tzij ri xubij ri Jesús.
Xquibij cꞌu che ri ixok:
Cämic cäkacojo,
man xuwi tä rumal ri xabij at chke,
xane rumal chi ka tom uj ri cubij.
Ketam cꞌut chi kas tzij are waꞌ ri Cristo ri Toꞌl Que ri winak cho ruwächulew,
—xecha che.